“ለዘመናዊ ትምህርት መስፋፋት ምን ያህል ሲደክሙና የህዝቡን አመለካከት ለመለወጥ በጽናት መታገላቸውን ዛሬም የምናስታውሰው ነው፡፡ ያ ጥረታቸው ተሳክቶ በአካባቢያችን ዘመናዊ ትምህርት ተስፋፍቶ ብዙ ምሁራንና ታዋቂ ሰዎች ከአካባቢያችን በብዛት መፍለቃቸው የፊታውራሪ በቀለ ኦገቶ ጥረት ውጤት መሆኑን ዛሬም አንዘነጋም፡፡” ያሉ ሲሆን ቀጥለው የተናገሩት ሃጂ ዳውድ ደግሞ ፊታውራሪ በቀለ ኦገቶ በደርግ መንግሥት ከሌሎች 16 ሰዎች ጋር በግፍ ከተገደሉበት የሽርካ ወረዳ የመጡ የሃገር ሽማግሌና የሃይማኖት መሪ ናቸው፡፡ “ፊታውራሪ በቀለ ኦገቶንና አብረው የነበሩትን 16 ሰዎች ለመግደል የደርግ ወታደሮች በአካባቢው እንደደረሱ እሳቸውን የሚወዳቸውና የሚያከብራቸው የሽርካ ህዝብ ሽማግሌዎችን በመላክ የደርግ ወታደሮች በአካባቢው እንደደረሱና እሳቸው በፍጥነት አካባቢውን እንዲለቁ አሳስበዋቸው ነበር፡፡ ፊታውራሪ በቀለ ግን የደርግ ወታደሮችን ለመሸሽም ሆነ እጃቸውን ለወታደሮቹ ለመስጠት ፈቃደኛ አልነበሩም፡፡ ከዚያ ይልቅ ወታደሮቹን ተጋፍጠው የማይቀረውን የሞት ጽዋ ለመጐንጨት በጽናት ሞትን ለመጋፈጥ የፀኑ ታላቅ የህዝብ ልጅ ነበሩ፡፡
